دستونک
لیاقت امین
کسانیں بحر
جاہ ءُ در گپتگاں تہاری ءَ
مئیم سر گپتگاں تہاری ءَ
گاریں مردم سبائی گندگ باں
دوشی گَر ، گپتگاں تہاری ءَ
جنگل ءَ چے گوزنت لد ءِ دیم ءَ
ہمسپر گپتگاں تہاری ءَ
بیرگ ءَ آشکاریں درچکانی
بُرّ ءُ بر گپتگاں تہاری ءَ
ماہ ءِ ہمنیاد بوتگیں استال
یار شر گپتگاں تہاری ءَ
زرد تران اِنت آزمان ءِ دل
ءُ جگر گپتگاں تہاری ءَ
گم کپوتیں امین تئی نام ءَ
بے ہبر گپتگاں تہاری ءَ